C 226/12

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 226/09)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČNÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Σητεία Λασιθίου Κρήτης“ (Sitia Lasithiou Kritis)

EÚ č.: PDO-GR-0052-AM01 – 18. 12. 2019

CHOP (X) CHZO ( )

1. Skupina žiadateľov a oprávnený záujem

Skupina žiadateľov: ENOSI SITIAS A.E.S.

Adresa: Sitia Union of Agricultural Cooperatives Α.Ε.S. ΑΕ, Sitia, 72300 Lasithi, Kréta

E-mail: info@sitiaunion.gr

Skupinou žiadateľov je skupina, ktorá predložila pôvodnú žiadosť o zápis názvu do registra. Ako jasne vyplýva zo stanov skupiny, ide o zastrešujúce družstvo s členskými družstvami, ktoré sú zapojené do výroby olivového oleja s CHOP „Σητεία Λασιθίου Κρήτης/Sitia Lasithiou Kritis“. Má preto oprávnený záujem predložiť žiadosť o zmenu.

2. Členský štát alebo tretia krajina

Grécko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☐ Označovanie

☐ Iné (spresniť)

4. Typ zmeny (zmien)

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmeny

5.1. Opis výrobku

Oddiel 4.3 pôvodnej špecifikácie sa vylepšuje, aby bol v súlade s požiadavkami aktuálne stanovenými v právnych predpisoch, nejde však o podstatnú zmenu. Jediná zmena spočíva v znížení kyslosti z 1 hm. % kyseliny olejovej na 0,8 hm. % kyseliny olejovej. Dopĺňajú sa ďalšie vlastnosti (fyzikálno-chemické a organoleptické), keďže sa v pôvodnej špecifikácii neuvádzajú. Konkrétnejšie, opis teraz obsahuje farbu, organoleptické vlastnosti (ovocnosť, horkosť a pikantnosť), hodnoty koeficientu absorbancie, hodnotu delta-K a peroxidové číslo. Odstraňuje sa zmienka o rezíduách pesticídu, ako aj zmienka o gréckom olivovom oleji vo všeobecnosti.

Bod 3.2 jednotného dokumentu sa mení zodpovedajúcim spôsobom.

Oddiel s názvom „Opis“ preto v novej špecifikácii (oddiel 2) znie takto:

„2. OPIS

Extra panenský olivový olej ‚Σητεία Λασιθίου Κρήτης/Sitia Lasithiou Kritis‘ sa získava výlučne z olív odrody Koroneiki, ktoré sa pestujú vo vymedzenej zemepisnej oblasti.

2.1. Fyzikálne a organoleptické vlastnosti

Olivový olej ‚Σητεία Λασιθίου Κρήτης/Sitia Lasithiou Kritis‘ má pri plnení do fliaš tieto vlastnosti:

— Svetlozelená, žltkastozelená farba

— Medián ovocnosti ≥ 3

— Medián horkosti a pikantnosti nie vyšší ako 5

— Medián defektov = 0

2.2. Chemické vlastnosti

Olivový olej ‚Σητεία Λασιθίου Κρήτης/Sitia Lasithiou Kritis‘ má pri plnení do fliaš tieto chemické vlastnosti:

— Kyslosť (vyjadrená ako hm. % kyseliny olejovej): ≤ 0,8

— Κ232 ≤ 2,30

— Κ268 ≤ 0,15

— Delta-K ≤ 0,005

— Peroxidové číslo (mEqO2/kg) ≤ 15“

Dôvod:

Špecifikácia sa aktualizuje tak, aby bola v súlade s požiadavkami aktuálne stanovenými v právnych predpisoch, a spresňuje sa doplnením ďalších fyzikálno-chemických vlastností, zatiaľ čo v pôvodnej špecifikácii sa uvádza len kyslosť. Zjednodušuje sa tým kontrola špecifikácie a ochrana kvality výrobku. Znižuje sa kyslosť a s cieľom zabezpečiť vysokú kvalitu oleja sú limity týkajúce sa doplnených fyzikálno-chemických vlastností prísnejšie v porovnaní s limitmi stanovenými v právnych predpisoch.

5.2. Zemepisná oblasť

Zemepisná oblasť (oddiel 3 špecifikácie a bod 4 jednotného dokumentu) sa nanovo vymedzuje takto:

„Extra panenský olivový olej ‚Σητεία Λασιθίου Κρήτης/Sitia Lasithiou Kritis‘ sa vyrába v oblasti vymedzenej hranicami samosprávnych jednotiek Sitia, Analipsi, Itanos a Lefki, ako aj spoločenstvami Agios Stefanos, Stavrochori a Orino v rámci samosprávnej jednotky Makri Gialos.“

Dôvod:

Zemepisná oblasť sa nanovo vymedzuje na základe súčasných administratívnych jednotiek krajiny, keďže v Grécku od prvého zápisu názvu do registra prebehli dve administratívne reformy. Okrem toho teraz zahŕňa dve spoločenstvá, ktoré boli omylom vynechané z pôvodnej žiadosti. Presnejšie, v roku zaslania pôvodnej dokumentácie Európskemu spoločenstvu (1997) boli Grécke administratívne jednotky reorganizované na základe reformy Kapodistrias (zákon č. 2539/1997). Pri zápise názvu „Sitia Lasithiou Kritis“ do registra (1998) už boli zmeny na základe tejto reformy zavedené, v dôsledku čoho boli spoločenstvá Lithines a Orino, predtým súčasti bývalej provincie Sitia, omylom vylúčené, keďže sa výslovne neuvádzajú v pôvodnej dokumentácii. Administratívne jednotky krajiny sa menili ešte raz na základe reformy Kallikratis (zákon č. 3852/2010). Uvedené vymedzenie zemepisnej oblasti sa vzťahuje na pôvodnú zemepisnú oblasť, ktorá zodpovedala územiu bývalej provincie Sitia (vrátane dvoch spoločenstiev, ktoré neboli výslovne uvedené).

5.3. Dôkaz o pôvode

V oddiele 4 špecifikácie sa stanovujú požiadavky, ktoré sa musia splniť v súvislosti s dôkazom o pôvode.

Dôvod:

V špecifikácii sa teraz vyžaduje vedenie registrov v každej fáze spracovania (olív i olivového oleja), zatiaľ čo v pôvodnej špecifikácii sa takáto požiadavka neuvádza. Zámerom je efektívnejšie overovanie pôvodu suroviny, ako aj zaručenie toho, že olej pochádza z vymedzenej oblasti.

5.4. Spôsob výroby

Mení sa oddiel 3 s názvom „Opis pestovania – odrody“, konkrétne oddiely 3.1 až 3.6, a oddiel 4 s názvom „Zber – spracovanie olív – uskladnenie“, konkrétne oddiely 4.1, 4.2 a 4.4, aby sa v novom znení uvádzali len tie pestovateľské postupy, ktoré sa dodržiavajú a sú kľúčové na výrobu olivového oleja „Σητεία Λασιθίου Κρήτης/Sitia Lasithiou Kritis“, pričom sa odstraňujú zmienky o všeobecnom pestovaní olív.

Konkrétne sa skracuje oddiel týkajúci sa prípravy pôdy (oddiel 3.1 pôvodnej špecifikácie) a uvádza sa v ňom len spôsob a dôvod prípravy pôdy. Vypúšťa sa oddiel týkajúci sa použitia hnojiva (oddiel 3.2 pôvodnej špecifikácie), keďže opisuje postupy, ktoré sa všeobecne vzťahujú na pestovanie olív. Pokiaľ ide o zavlažovanie (oddiel 3.3 pôvodnej špecifikácie), vypúšťajú sa informácie o vodných zdrojoch zavlažovania, množstve vody potrebnom na pestovanie olív, ako aj o období zavlažovania stromov, zachováva sa však informácia, podľa ktorej je zavlažovanie potrebné na obdobie približne 6 mesiacov. Pokiaľ ide o rez (oddiel 3.4 pôvodnej špecifikácie), informácie o pestovateľských postupoch v danej oblasti sa zachovávajú, vypúšťajú sa však všeobecné informácie o reze olivovníkov. V odseku o boji proti škodcom a chorobám (oddiel 3.5 pôvodnej špecifikácie) sa už neuvádza použitie organofosfátových insekticídov na rozprašovanie návnad na boj proti olivovej muške, keďže sa v súčasnosti používajú aj účinné látky iných chemických skupín.

Oddiel 4.1 pôvodnej špecifikácie (Zber) sa výrazne skracuje, aby zahŕňal len v súčasnosti používané postupy a obsahoval iba informácie, ktoré sú špecifikáciami, nie všeobecné informácie. V pôvodnej špecifikácii sa uvádza, že olivy sa zberajú na konci jesene a začiatku zimy. Tento bod sa mení s cieľom zohľadniť súčasný vývoj (zmenu klímy, obchodné trendy), keďže zber úrody sa v súčasnosti začína v závislosti od roka zvyčajne v novembri alebo skôr a vždy ho určuje zrelosť plodu. Naďalej sa uvádzajú rôzne postupy zberu, podrobnejšie informácie sa však spolu s opisom mechanizmov na striasanie olív a ich fungovania vypúšťajú. S cieľom zohľadniť súčasnú prax sa značne vylepšuje opis spôsobu prepravy olív. Konkrétne sa okrem plátených vriec v pôvodnej špecifikácii teraz uvádza aj používanie plastových prepraviek na zabezpečenie dobrého vetrania olív a zabránenie rastu plesní. Zároveň sa s cieľom zabrániť prenikaniu zmäkčovadiel do oleja výslovne zakazuje používanie plastových vriec, a to aj napriek tomu, že sa v iných oblastiach používajú. Čas medzi zberom a drvením už nepresahuje 48 hodín, zatiaľ čo v pôvodnej špecifikácii mohol trvať až 3 dni („nie viac ako 2 – 3 dni“).

Z opisu spôsobu spracovania olív (oddiel 4.2 pôvodnej špecifikácie) sa odstraňuje odsek týkajúci sa extrakcie oleja lisovaním, keďže sa tento postup v danej oblasti už nepoužíva. Fázy spracovania sa uvádzajú, no neuvádza sa ich podrobný opis, keďže sú tieto fázy rovnaké vo všetkých mlynoch na olej a nie sú špecifické pre danú oblasť. Vypúšťa sa aj zmienka o materiáli použitom na výrobu mechanických častí mlynu, keďže ide o záležitosť, ktorá je stanovená v právnych predpisoch a nemá žiadnu súvislosť s vlastnosťami výrobku.

Oddiel 4.4 pôvodnej špecifikácie o uskladnení a balení olivového oleja sa vylepšuje doplnením ďalších informácií o uskladnení, pričom sa v ňom teraz uvádza, že olej sa prepravuje prostredníctvom vhodných cisterien, ktoré sú v súlade s platnými právnymi predpismi. Zachováva sa požiadavka na uskladnenie olivového oleja v nádržiach z nehrdzavejúcej ocele. Pokiaľ balenie spĺňa požiadavky platných právnych predpisov vzťahujúcich sa na druh použitého materiálu, môže mať akúkoľvek kapacitu, najviac však 5 litrov.

Príslušný oddiel preto v novej špecifikácii znie takto:

„5.1. Pestovateľský postup Olivy sa zberajú prostredníctvom klasických postupov zberu olív, ktoré sú prispôsobené pôdnym a klimatickým podmienkam danej oblasti. Príprava pôdy s cieľom čo najlepšie využiť vlhkosť zeminy, jej prevzdušňovanie a odstraňovanie buriny sa vykonávajú prevažne mechanickým spôsobom. Väčšina olivových hájov sa zavlažuje. Zavlažovanie je potrebné z dôvodu podmienok v oblasti a jeho obdobie môže trvať až šesť mesiacov. Spravidla sa využívajú systémy na úsporu vody. V oblasti Sitia sa vždy vykonáva rez stromov, čo zvyčajne znamená odstránenie prírastku v zime alebo na jar pred rokom, v ktorom sa očakáva veľká úroda. Dosahuje sa tým rovnováha medzi rastom a plodením, pričom sa predchádza striedavej rodivosti. Hlavný problém ochrany rastlín spočíva vo výskyte hmyzu. Vďaka nízkej relatívnej vlhkosti vzduchu nie sú plesňové ochorenia problémom. Na boj proti olivovej muške, ktorá je hlavným škodcom, sa podľa potreby používa pozemné rozprašovanie návnad alebo ďalšie mierne prostriedky.

5.2. Zber Zber olív sa v danej oblasti začína v závislosti od roka zvyčajne v novembri alebo skôr a vždy podľa zrelosti plodu. Podľa literatúry je obsah oleja v olivách najvyšší a olej má najlepšiu kvalitu vtedy, keď sa farba olív začne meniť zo žltkastozelenej na atramentovofialovú. Olivy sa zberajú ručne, obíjaním alebo strojovými prostriedkami, zväčša však pomocou vibračných strojov s vhodne navrhnutými sieťami na zachytávanie olív.

5.3. Preprava a spracovanie olív Pozberané olivy sa vo väčšine prípadov prepravujú z pozemkov do mlynov na olej vo vymedzenej oblasti vo voľne tkaných vreciach vyrobených z materiálov určených na potravinárske účely, ale aj v plastových prepravkách, aby sa zabezpečilo dostatočné vetranie olív na zabránenie rastu plesní. Používanie plastových vriec je zakázané. Mletie olív sa začína do 48 hodín od zberu. Olivy sa po prevoze do mlynu zbavia listov prúdom vzduchu, odvážia sa a následne sa umyjú pitnou vodou. Prvou fázou spracovania je mletie v drviči, po čom nasleduje miesenie olivovej pasty a oddeľovanie zložiek v odstredivke. Teplota olivovej pasty sa udržiava za každých okolností pod úrovňou 27 °C, aby sa olej ‚extrahoval za studena‘ – čo okrem iného predstavuje optimálne podmienky miesenia – s cieľom dosiahnuť osobitné organoleptické vlastnosti výrobku.

5.4. Uskladnenie a preprava oleja Olivový olej sa uskladňuje v nádržiach z nehrdzavejúcej ocele. Počas uskladnenia sa usadená pevná hmota a usadené rastlinné tekutiny (kaly) podľa potreby odstraňujú dekantovaním alebo filtrovaním do čistej nádrže. Mlyn na olej vedie záznamy o dátumoch začiatku a konca plnenia každej nádrže. Olivový olej sa prepravuje z mlynu do baliarne vo vhodných cisternách, ktoré spĺňajú požiadavky platných právnych predpisov.

5.5. Balenie Aby sa zabezpečila optimálna konzervácia olivového oleja, výrobok ‚Σητεία Λασιθίου Κρήτης/Sitia Lasithiou Kritis‘ sa balí v baliarňach, ktoré sú uvedené v osobitných registroch a spĺňajú požiadavky platných právnych predpisov EÚ a Grécka. Olej sa balí do nádob vyrobených z vhodného materiálu s kapacitou najviac 5 litrov.“ Dôvod: Oddiel týkajúci sa spôsobu výroby sa aktualizuje s cieľom splniť súčasné pestovateľské potreby a požiadavky týkajúce sa bezpečnosti potravín a ich kvality. Všetkými navrhovanými zmenami sa zavádzajú prísnejšie požiadavky, ktoré pomôžu zabezpečiť vyššiu kvalitu vyrábaného oleja. Oddiel sa zároveň kráti a odstraňujú sa informácie o iných výrobkoch vyrábaných v zemepisnej oblasti a ďalšie všeobecné zmienky, ktoré sa nevzťahujú na dotknutý olivový olej alebo ktoré nie sú súčasťou špecifikácie, ako aj zmienky o postupoch, ktoré sa už nevykonávajú. Zber sa v súčasnosti začína skôr v dôsledku zmeny klímy a súčasného obchodného trendu vyrábať olivový olej s vyšším obsahom fenolických zlúčenín, čo si vyžaduje olivy zo skoršieho zberu. Dopĺňajú sa bibliografické odkazy.

5.5. Súvislosť

Mení sa oddiel 2 pôvodnej špecifikácie a bod 5 jednotného dokumentu (Súvislosť). Konkrétne sa zachovávajú prvky pôvodnej žiadosti týkajúce sa výlučne vlastných prírodných faktorov (pôda a klíma) a ľudských faktorov, pričom sa vypúšťa celá prvá časť pôvodnej špecifikácie, ktorá obsahuje všeobecné informácie o využívaní pôdy, populácii, zamestnanosti, ako aj o problémoch a vyhliadkach primárneho sektora. Zachovávajú sa informácie o pôde v danej oblasti (druhy, zloženie a pH pôdy) a aktualizujú sa údaje o podnebí (teploty, zrážky, slnečný svit). Oddiel sa okrem toho rozširuje tak, aby zahŕňal prvky, z ktorých vyplýva súvislosť medzi vlastnosťami výrobku a vlastnými prírodnými faktormi v oblasti a ľudskými faktormi, a informácie o oceneniach, ktoré olej získal.

Dôvod:

1. Oddiel 1 pôvodnej špecifikácie sa vypúšťa v dôsledku toho, že obsahuje všeobecné informácie o provincii Sitia, využívaní pôdy, ktoré nesúvisí s pestovaním olív, populácii, zamestnanosti, ako aj o problémoch a vyhliadkach primárneho sektora. Tieto informácie nesúvisia so špecifikáciou výrobku. Aktualizujú sa informácie o podnebí a pôde.

2. Aktualizujú sa informácie o teplote a zrážkach na základe najnovších údajov. Tieto informácie sú dôležité, keďže vytvárajú súvislosť s pestovateľským postupom (príprava pôdy na lepšie využitie vlhkosti v pôde, zavlažovanie počas 6 mesiacov). Dopĺňajú sa aj ďalšie informácie týkajúce sa slnečného svitu (jeho dĺžka v hodinách), keďže vysoká miera slnečného svitu súvisí s ovocným charakterom tohto olivového oleja.

3. Počas rokov od zápisu názvu „Sitia Lasithiou Kritis“ do registra získal olej viacero cien a ocenení v národných a medzinárodných súťažiach a predáva sa na významných internetových lokalitách, ktoré ponúkajú výrobky a služby. Výrobok získal viac ako 30 ocenení vrátane troch ocenení v súťaži Mario Solinas, v ktorej sa dvakrát umiestnil na prvom mieste. Špecifikácia teraz obsahuje tabuľku s informáciami o niektorých týchto oceneniach.

4. Dopĺňajú sa informácie, ktoré vytvárajú súvislosť s ľudským faktorom a odbornými znalosťami výrobcov, a to tak v jednotnom dokumente, ako aj v špecifikácii. V texte sa teraz uvádza rez na predchádzanie striedavej rodivosti, spôsob prepravy olív a skutočnosť, že sa olivy zberajú vo vhodnom čase, keď majú správnu farbu, aby mali čo najvyšší možný obsah oleja a aby bol olej bohatý na aromatické zložky, ktoré zvýrazňujú jeho ovocnú chuť, vďaka ktorej získal mnoho ocenení.

5. Prvkami, ktoré posilňujú príčinnú súvislosť medzi špecifickými vlastnosťami výrobku a vymedzenou zemepisnou oblasťou, sú: Pestovaná odroda sa považuje za jednu z najlepších odrôd na výrobu oleja. Vápencová pôda a vysoká miera slnečného svitu prispievajú k zvýšeniu koncentrácie aromatických zložiek v plode. Polohorský terén oblasti má pozitívny vplyv na kvalitu. Olivy sa zberajú v správnom štádiu zrelosti, aby mal olej čo najvyšší obsah aromatických zložiek. Miesenie pri teplote pod 27 °C a uskladnenie oleja vo vhodných nádržiach prispievajú k zachovaniu jeho vynikajúcich organoleptických vlastností. Hodnota koeficientu absorbancie Κ232 je nízka vďaka nízkej teplote miesenia (najviac 27 °C) a krátkemu času medzi zberom a mletím, ktorý nepresahuje 48 hodín.

6. Odstraňujú sa informácie o folklóre a histórii, keďže nie sú relevantné a neboli uvedené v pôvodnej špecifikácii. Jednotný dokument sa mení tam, kde je to potrebné, aby sa zapracovali zmeny a doplnenia v špecifikácii.

JEDNOTNÝ DOKUMENT

„Σητεία Λασιθίου Κρήτης“ (Sitia Lasithiou Kritis)

EÚ č.: PDO-GR-0052-AM01 – 18. 12. 2019

CHOP (X) CHZO ( )

1. Názov (názvy) [CHOP alebo CHZO]

„Σητεία Λασιθίου Κρήτης“ (Sitia Lasithiou Kritis)

2. Členský štát alebo tretia krajina

Grécko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Extra panenský olivový olej „Σητεία Λασιθίου Κρήτης/Sitia Lasithiou Kritis“ sa získava výlučne z olív odrody Koroneiki a pri plnení do fliaš musí mať tieto fyzikálne, chemické a organoleptické vlastnosti:

— Svetlozelená, žltkastozelená farba

— Medián ovocnosti ≥ 3 a medián horkosti a pikantnosti ≤ 5. Medián defektov = 0

— Kyslosť (vyjadrená ako hm. % kyseliny olejovej) ≤ 0,8, Κ232 ≤ 2,30, Κ268 ≤ 0,15, delta-Κ ≤ 0,005 a peroxidové číslo (mEqO2/kg) ≤ 15

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Extra panenský olivový olej „Σητεία Λασιθίου Κρήτης/Sitia Lasithiou Kritis“ sa získava výlučne mechanickým spôsobom z olív odrody Koroneiki, ktoré predstavujú jedinú odrodu, ktorá sa v danej oblasti pestuje.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Vo vymedzenej zemepisnej oblasti sa uskutočňujú tieto kroky: pestovanie a zber olív a všetky kroky výroby a spracovania olivového oleja.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Označenie výrobku musí obsahovať alfanumerický kód, ktorý tvoria prvé dve písmená názvu zapísaného do registra (ΣΗ), sériové číslo nádoby a posledné dve číslice roku výroby. Na balení musia byť uvedené aj informácie požadované podľa vnútroštátnych právnych predpisov a práva EÚ.

4. Stručné vymedzenie zemepisnej oblasti

Extra panenský olivový olej „Σητεία Λασιθίου Κρήτης/Sitia Lasithiou Kritis“ sa vyrába v oblasti vymedzenej hranicami samosprávnych jednotiek Sitia, Analipsi, Itanos a Lefki, ako aj spoločenstvami Agios Stefanos, Stavrochori a Orino v rámci samosprávnej jednotky Makri Gialos.

5. Súvislosť so zemepisnou oblasťou

Osobitná kvalita výrobku a jeho organoleptické vlastnosti sú výsledkom kombinácie pestovanej odrody, špecifickej pôdy a klimatických podmienok, ako aj ľudského faktora s dlhou tradíciou pestovania olív.

Vymedzená zemepisná oblasť sa vyznačuje stredozemským podnebím, pre ktoré je charakteristická vysoká miera slnečného svitu, nízky úhrn zrážok a nízka relatívna vlhkosť vzduchu. Osobitnou vlastnosťou sú severné, severozápadné a južné vetry, ktoré sú prítomné počas celého roka a majú priamy vplyv na miestne podnebie.

Oblasť sa nevyznačuje veľkými výkyvmi teplôt. Priemerná ročná teplota dosahuje úroveň 18 – 20 °C, najchladnejší mesiac je január s priemernou teplotou 12,2 °C a najteplejší je júl s priemernou teplotou 25,9 °C. Väčšina zrážok pripadá na obdobie od októbra do marca, pričom priemerný ročný úhrn zrážok je 478,9 mm. Vlhkosť vzduchu je nízka, a to najmä v lete, pričom ročný priemer dosahuje úroveň 66,4 %. Pokiaľ ide o slnečný svit, od apríla do septembra dosahuje jeho trvanie približne 350 hodín mesačne a ročný priemer je vyše 2 800 hodín.

Vymedzená zemepisná oblasť sa nachádza vo východnej časti ostrova Kréta, ktorý sa vyznačuje prevažne polohorským alebo horským terénom. Pôda je prevažne vápencového pôvodu a pochádza zo sedimentárnych ložísk. Prevládajúce druhy pôdy sú: 1. Červené a kamenisté pôdy vytvorené zvetrávaním vápencových hornín (holé, skalnaté vápencové pôdy). 2. Kombinácia tmavej a svetlej rendziny s červenými pôdami (ílovité a skalnaté vápencové pôdy). Nachádzajú sa na plošinách. 3. Vybielené a zvyčajne kyslé pôdy v krasových údoliach, ktoré sa nachádzajú na náhornej plošine Chandras.

Pôdy, na ktorých sa pestujú olivy, sa vo všeobecnosti vyznačujú strednou zrnitosťou (ílovito-piesčitá a piesčito-ílovitá pôda) a priemernou hĺbkou, ako aj neutrálnym až mierne zásaditým pH (7 – 7,5) v dôsledku obsahu vápnika.

Špecifickosť olivového oleja „Σητεία Λασιθίου Κρήτης/Sitia Lasithiou Kritis“ spočíva v:

— skutočnosti, že sa získava výlučne z olív odrody Koroneiki,

— nízkych oxidačných hodnotách oleja, ktorých výsledkom sú hodnoty K268 pod úrovňou 0,15,

— organoleptických vlastnostiach oleja: ovocnosť najmenej 3 a maximálna horkosť a pikantnosť nižšia ako 5, t. j. hodnoty, ktoré medián ovocnosti nepresahujú o viac ako 2 body. Výrobku „Σητεία Λασιθίου Κρήτης/Sitia Lasithiou Kritis“ sa tým dodáva jeho vyvážený charakter.

Osobitná kvalita výrobku a jeho organoleptické vlastnosti sú výsledkom kombinácie pestovanej odrody, špecifickej pôdy a klimatických podmienok, ako aj ľudského faktora s dlhou tradíciou pestovania olív.

Pestovaná odroda olív Koroneiki sa dokonale hodí na vymedzenú zemepisnú oblasť, keďže jej vyhovuje horúce suché podnebie a je citlivá na chlad.

Pôda a klimatické podmienky oblasti majú podstatný vplyv na ovocnú chuť olivového oleja. Z literatúry je známe, že vápencové pôdy a vysoká miera slnečného svitu prispievajú k zvyšovaniu koncentrácie aromatických zložiek v olivách, čo prispieva k ovocnosti, ktorá je vyššia ako 3. Okrem toho má polohorský terén oblasti pozitívny vplyv na kvalitu, keďže olej vyrábaný v horských oblastiach sa považuje za kvalitnejší a lepšie sa skladuje.

Ľudský faktor spočíva v dlhodobých skúsenostiach výrobcov olivového oleja. Rez v danej oblasti takisto znamená odstránenie prírastku v zime alebo na jar pred rokom, v ktorom sa očakáva veľká úroda, aby sa zabránilo striedavej rodivosti. Špecifické odborné znalosti si rovnako vyžaduje zber olív v správnom štádiu zrelosti, keď sa ich farba začne meniť zo žltkastozelenej na atramentovofialovú, aby mali čo najvyšší možný obsah oleja a aby bol olej bohatý na aromatické zložky. Spracovanie olív pri teplote pod 27 °C (extrakcia za studena) a uskladnenie oleja vo vhodných nádržiach umožňujú, aby sa v oleji zachovali vynikajúce organoleptické vlastnosti plodu. Hodnota koeficientu absorbancie Κ232 je nízka vďaka osvedčenému postupu pri spracovaní olív (extrakcia oleja za studena) a krátkemu času medzi zberom a mletím, ktorý nepresahuje 48 hodín. Olivy sa vo väčšine prípadov prepravujú vo voľne tkaných vreciach vyrobených z materiálov určených na potravinárske účely, ale aj v plastových prepravkách, aby sa zabezpečilo dostatočné vetranie olív na zabránenie rastu plesní. Používanie plastových vriec je zakázané.

Olivový olej „Σητεία Λασιθίου Κρήτης/Sitia Lasithiou Kritis“ získal vďaka svojej výnimočnej kvalite viacero ocenení v národných aj medzinárodných súťažiach, pričom najvyššie uznanie predstavujú tri ocenenia v súťaži Mario Solinas pod záštitou Medzinárodnej rady pre olivy.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) Ú. v. EÚ L 343, 14.12.2012, s. 1.